寄晁以道
作者：陳師道
朝代：宋

paragraphs: 兩官俱爲鄰，常若千里遠。
經年不通書，子孰知我懶。
相期宇宙外，肯復校繁簡。
我愚亦知此，子意豈不滿。
子教東方生，自視何益損。
人言不當價，一錢萬金産。
須子五千卷，丹筆校黄本。
子家太史氏，名成南北阮。
道山鴻雁行，豈惟私門衎。
功名須老大，四十未爲晚。
快意會有違，急行寧小緩。
忽有河山阻，遂恐消息斷。
我獨不念此，人窮令智短。
子勿效我慵，書來慰愁眼。